Kunste op Kuruman | Vroue-Landbouvereniging van Kaapland
Home/Kuruman Tak, News/Kunste op Kuruman
Kunste op Kuruman
Hettie du Plessis-Krüger het op Saterdag 7 November 2020 'n kursus in papiermaché te Vryburg bygewoon. Dié kursus is deur Petro Ollewagen van Vryburg VLV-tak aangebied.
"Op een of ander manier het ek my hele kleuterskool- en skoolloopbaan voltooi sonder dat papiermaché my pad gekruis het," vertel Hettie laggend.
Gelukkig kon sy hierdie splinternuwe tegniek tydens die kursus in Vryburg aanleer.
Vir die 2021 Beeldende Kunste VLVK kompetisie, moet die masker geskik wees vir 'n volwasse gesig en na 'n maskerbal gedra kan word. Dit moet die helfte van 'n persoon se gesig bedek (vertikaal, horisontaal, diagonaal).
Enige soort versierings kan gebruik word, maar dit mag nie meer as 50% van masker beslaan nie. Die masker moet met rek of lint om 'n mens se kop vasmaak – nie op 'n stokkie wat jy in jou hand hou nie.
Voorbeelde van versierings deur Petro Ollewagen.
Petro Ollewagen het twee metodes van papiermaché gedemonstreer:
Petro Ollewagen wys, tydens die kursus op Vryburg, hoe 'n masker van die papier-pap metode lyk.
Vir die papier-pap metode skeur jy koerantpapier so fyn as moontlik. Skeur werk beter as knip. Week dit twee dae voordat jy dit gebruik in water.
Gebruik dan 'n "salad spinner" of ander dreineringsapparaat om die ergste water te dreineer. Dit kan selfs gekook of geklits word om 'n fyn pulp te maak.
Meng kouelym by die fyn blokkies in.
Jy kan 'n bestaande masker gebruik en dan die papierpap in die binnekant daarvan giet en laat droog word.
Dit het amper die gevoel van eierhouers wanneer dit droog is.
Vir die skeur-en-plak metode, kan jy kort smal stroke papier skeur. Dit word ook twee dae voor die tyd in water geweek. As jy droë papier gebruik, lê dit nie so maklik plat nie.
Jy dreineer weer die water.
Dan plak jy dit op die buitekant van jou bestaande masker, strokie-vir-strokie met kouelym. Jy kan 'n kwassie of jou vingers gebruik.
Jy kan selfs speelklei in plaas van 'n masker as basis-vorm gebruik en self 'n unieke masker vorm. Hou net in gedagte presies hoe ver die oë van mekaar af moet wees.
Storieboekpapier gee weer 'n heel ander voorkoms as koerantpapier. Dink selfs aan geskenkpapier, ens.
Kuruman VLV-tak beplan vir Woensdag 18 November om 14:30 'n papiermaché maskerwerkswinkel by JAMSS Arts, Crafts & Coffee in Kuruman.